66-1-6 од 28.12.2020.

На основу члана 138. став 2. и став 3. Закона о спорту („Службени гласник РС”, бр. 10/16), члана 14. став 1. тачка 19. Статута Градске општине Звездара („Службени лист града Београда бр. 124/19) и члана 9. став 2. и члана 13. став 1. Одлуке о задовољавању потреба и интереса грађана у области спорта на територији Градске општине Звездара („Службени лист града Београда“ број 107/16) Комисија за оцену програма у области спорта, формирана Решењем председника општине бр. 020-2-114 od 30. 11. 2020. на седници одржаној 28.12.2020. доноси:

ПРАВИЛНИК

О ОДОБРАВАЊУ И ФИНАНСИРАЊУ ПРОГРАМА КОЈИМА СЕ ОСТВАРУЈУ ПОТРЕБЕ И ИНТЕРЕСИ ГРАЂАНА У ОБЛАСТИ СПОРТА НА ТЕРИТОРИЈИ ГРАДСКЕ ОПШТИНЕ ЗВЕЗДАРА

I. УВОДНЕ ОДРЕДБЕ

Члан

Овим правилником прописују се критеријуми и начин одобравања програма и доделе средстава којима се остварују потребе и интереси у области спорта на територији Градске општине Звездара (у даљем тексту: Општина), изглед и садржина предлога програма и документације која се уз предлог подноси, садржина и изглед извештаја о реализацији програма и начин и поступак контроле реализације одобрених програма.

Одредбе Закона о спорту (у даљем тексту: Закона) и Правилника о одобравању и финансирању програма којим се остварује потребе и интереси грађана у области спорта („Службени гласник РС“, број 64/16 и 18/2020) које се односе на услове, критеријуме и начин одобрења програма и пројеката, односно финансирање делатности којима се остварује потребе и интереси грађана у области спорта, закључење уговора, подношење извештаја, контролу реализације и обавезу враћања добијених средстава, сходно се примењују и на програме, односно делатности којима се задовољавају потребе и интереси грађана у области спорта на подручју општине.

Члан

Потребе и интереси грађана из члана 3. Одлуке о задовољавању потреба и интереса грађана у области спорта на територији Градске општине Звездара (у даљем тексту: Одлука) остварују се кроз финансирање или суфинансирање програма из средстава буџета Градске општине Звездара, у складу са законом, и то:

1. за тачке 1, 2, 3, 5, 6, 8, 10, 12, 13, 14, 16 и 17 на годишњем нивоу (у даљем тексту годишњи програми);
2. за тачке 4, 9, 11 и 15 по јавном позиву (у даљем тексту: посебни програми)

Носиоци програма који поднесу годишњи програм у којем су обухваћене и активности којима се остварују потребе и интереси грађана у области спорта за које се сагласно члану 4. став 1, тачка 2. Одлуке подноси посебни програм, не могу за исте активности да поднесу и посебан програм по јавном позиву.

Председник општине Звездара, на основу консултација са стручном службом у области спорта, може да утврди у јавном позиву за достављање предлога посебних програма пројектне, односно програмске задатке за подношење програма.

**II. КРИТЕРИЈУМИ ОДОБРАВАЊА ПРОГРАМА И ДОДЕЛЕ СРЕДСТАВА**

Члан

Програми којима се остварује потребе и интереси грађана у области спорта (у даљем тексту: Програми) могу бити одобрени уколико испуњавају критеријуме у погледу:

1. предлагача програма;
2. носиоца програма;
3. садржине и квалитета програма;
4. финансирања програма.

**1. Предлагач програма**

Члан

Предлоге годишњих и посебних програма, у складу са Одлуком, подносе следеће организације:

1. Спортски савез Звездара – предлог свог годишњег програма и посебног програма и предлог годишњих програма својих чланова;
2. Власник, односно корисник земљишта или спортског објекта – предлог свог годишњег програма изградње, опремања и одржавања спортског објекта од посебног значаја за развој спорта на подручју општине
3. Организације у области спорта– предлог свог посебног програма
4. Акредитоване високошколске установе и научноистраживачке установе – предлог свог посебног програма

Спортски савез Звездара је учлањен у Спортски савез Србије и представља надлежни територијални спортски савез Градске општине Звездара, у складу са чланом 138. став 6. Закона.

Предлози годишњих и посебних програма из става 1. овог члана могу садржати активности учесника у систему спорта који су чланови носиоца програма.

Учесници у систему спорта подносе предлоге годишњих програма, по правилу, преко Спортског савеза Звездара.

Предлози годишњих и посебних програма састоје се из једне или више самосталних програмских целина, укључујући и самосталну програмску целину која се односи на активности повезане са спортом деце.

Предлагач програма којим се обезбеђује остваривање општег интереса у области спорта не може предлогом програма да обухвати активности које се већ финансирају средствима буџета Републике Србије или Града Београда.

**2. Носилац програма**

Члан

Носилац програма мора да:

* буде регистрован у складу са Законом;
* буде уписан у националну евиденцију у складу са законом;
* да искључиво или претежно послује на недобитној основи, ако законом није друкчије одређено;
* има седиште на територији Општине;
* је директно одговоран за припрему и извођење програма;
* је претходно обављао делатност најмање годину дана;
* испуњава, у складу са Законом, прописане услове за обављање спортских активности и делатности;
* је са успехом реализовао одобрени програм, уколико је био носилац програма ранијих година;
* располаже капацитетима за реализацију програма.

Носилац програма не може да:

1. буде у поступку ликвидације, стечаја и под привременом забраном обављања делатности;
2. има блокаду пословног рачуна у тренутку закључења уговора о реализацији програма и пребацивања (уплате) буџетских средстава на пословни рачун, пореске дугове или дугове према организацијама социјалног осигурања;
3. буде у последње две године правноснажном одлуком кажњен за прекршај или привредни преступ у вези са својим финансијским пословањем, коришћењем имовине, раду са децом и спречавањем негативних појава у спорту.

Ако је у једној спортској грани од посебног значаја за Републику Србију, односно области спорта регистровано више националних гранских спортских савеза, односно више националних спортских савеза за област спорта, финансирају се програми само надлежног националног гранског спортског савеза, односно надлежног националног спортског савеза за област спорта којима се остварује потребе и интереси грађана.

Носилац програма из члана 116. став 6. Закона може да буде организација у области спорта коју је наменски и привремено основала за техничку организацију међународног спортског такмичења организација у области спорта која има сагласност за организовање међународног спортског такмичења.

Изузетно од става 3. овог члана у области спортске рекреације више националних спортских савеза могу имати статус надлежног националног спортског савеза преко кога се остварује потребе и интереси грађана у области спортске рекреације.

Члан

Носиоцу програма неће се одобрити програм у поступку доделе средстава, ако је:

1. био у конфликту интереса;
2. намерно или с крајњом непажњом лажно приказао податке тражене у обрасцима за подношење програма или ако је пропустио да да све потребне информације;
3. покушао да дође до поверљивих информација или да утиче на чланове Комисије за оцену програма у области спорта или на представнике ГО Звездара током евалуационог периода или неког претходног поступка доделе средстава.

Носилац програма не може добијати средства из буџета ГО Звездара за реализацију својих програма две године од дана када је утврђено да је у потпуности ненаменски употребио одобрена средства за реализацију програма или својим пропустом није постигао у битном делу планиране ефекте програма.

Члан

Организације у области спорта могу да подносе предлоге програма самостално или у партнерству са другим организацијама.

Партнери организација које учествују у реализацији програма, и њихови трошкови прихватају се ако испуњавају исте услове који се примењују и за кориснике додељених средстава.

Изјава о партнерству даје се на Обрасцу 10. који је одштампан уз овај правилник и чини његов саставни део.

У случају партнерских програма, само једна организација је одговорна за управљање одобреним финансијским средствима свих партнерских организација на програму, тако да мора имати унутрашњу организацију која ће омогућити такво финансијско пословање.

**3. Садржина и квалитет програма**

Члан

Предлог програма мора да задовољава следеће критеријуме:

1. да доприноси остваривању потреба и интереса грађана Општине Звездара у области спорта, утврђених Законом;
2. да је у складу са Законом о спорту, актуелним стратешким документима и одлукама: Стратегијом развоја спорта у Републици Србији, Одлуком о задовољавању потреба и интереса грађана у области спорта у Београду и Одлуком о задовољавању потреба и интереса грађана у области спорта на територији Градске општине Звездара и Програмом развоја спорта на Општини;
3. да је од интереса за грађане Градске општине Звездара;
4. да је у складу са спортским правилима надлежног националног гранског спортског савеза;
5. да је у складу са условима, критеријумима и циљевима наведеним у јавном позиву, код посебних програма;
6. да се реализује у Републици Србији, осим програма припрема и учешћа на међународним спортским такмичењима, а за грађане Градске општине Звездара;
7. да је у складу са принципима утврђеним у документима међународних организација чија је чланица Република Србија;
8. има значајан и дуготрајан утицај на развој спорта у ГО Звездара;
9. да ће се реализовати у текућој години;
10. да предвиђа ангажовање одговарајућег броја учесника у програму и потребне ресурсе за реализацију програма и да не постоји никаква сумња у могућност реализовања програма;
11. да је предвиђено фазно (у ратама) финансирање програма.

Грана спорта у оквиру које се реализује програм треба да је од посебног значаја за Републику Србију.

При одобравању програма изградње, опремања и одржавања спортских објеката предност имају програми који се односе на спортске објекте од значаја за Градску општину Звездара и спортски објекти васпитно - образовних институција, а све у складу са важећом законском и другом регулативом која непосредно уређује ову област.

Члан

Садржина и квалитет програма мора бити таква да обезбеди успех програма, узимајући у обзир факторе које носилац програма може контролисати и факторе (ситуације, догађаји, услови, одлуке и сл.) који су неопходни за успех програма, али су у приличној мери или у потпуности изван контроле носиоца програма.

Спортисти, спортски стручњаци и друга лица ангажована на реализацији програма морају испуњавати услове за обављање спортских активности и спортских делатности утврђене Законом, а њихово ангажовање се мора вршити у складу са Законом.

При планирању, изради и управљању програмским циклусом носилац програма треба да примењује усвојене међународне стандарде за управљање програмима, а ако је буџет програма већи од 15 милиона динара обавезно је коришћење и Матрице логичког оквира и SWOT анализе.

**4. Финансирање програма**

Члан

Програми се финансирају у целини или делимично и под условима који обезбеђују да се уз најмањи утрошак средстава из буџета Општине постигну намеравани резултати.

Програми се финансирају једнократно или у ратама, у зависности од временског периода за реализацију програма и планираног буџета.

Потребе грађана из члана 137. став 1. тач. 1), 2) и 6) Закона имају приоритет при избору програма којим се задовољавају потребе грађана у области спорта на подручју општине, односно други програми могу бити одобрени тек након што се задовоље потребе грађана из члана 137. став 1. тач. 1), 2) и 6) Закона.

Члан

Финансијски план (буџет) програма предвиђен предлогом програма треба да буде:

1. остварив и објективан – да су планирани реални износи по свим изворима средстава и врстама трошкова;
2. обухватан – да садржи све трошкове програма из свих извора финансирања;
3. структуриран – да је тако формулисан да у потпуности прати захтеве прописаног обрасца за израду програма;
4. уравнотежен – у односу на планиране трошкове;
5. тачан и реалан – по свим врстама трошкова.

Члан

Финансијски план за реализацију програма састоји се из непосредних трошкова реализације програма у вези зарада и хонорара лица ангажованих на непосредној реализацији програма, материјалних трошкова и административних трошкова реализације програма (оправдани директни трошкови) и додатних оправданих трошкова носиоца програма (оправдани индиректни трошкови) који не могу бити већи од 15% од оправданих директних трошкова.

Оправдани директни трошкови морају бити неопходни за реализацију програма, стварни, детаљни и лако проверљиви.

Оправдани индиректни трошкови су прихватљиви ако не обухватају трошкове који су финансијским планом програма намењени непосредној реализацији неког дела програма.

Индиректни трошкови нису прихватљиви ако је носилац програма добио из буџета Републике Србије за свој рад одговарајућа средства по другом основу.

Трошкови из става 1. овог члана признају се:

1) за зараду запослених лица на реализацији програма –до висине две просечне бруто зараде у Републици Србије за претходну годину, према подацима органа надлежног за послове статистике, обрачунато на месечном нивоу;

2) за хонораре лица која учествују у реализацији одређене програмске целине програма – до висине две просечне бруто зараде у Републици Србији за претходну годину, према подацима органа надлежног за послове статистике, обрачунато на месечном нивоу за једну програмску целину;

3) за трошкове путовања у земљи (смештаја, исхране, превоза, дневнице и остали трошкови у вези путовања) и иностанству (смештаја, исхране, превоза, дневнице, прибављања путних исправа, вакцинације и лекарских прегледа и остали трошкови у вези путовања) ради обављања програмских активности лица која учествују у реализацији програма – до висине трошкова признатих у складу са прописима који важе за државне службенике и намештенике и под условом да су уговорени у складу са законом, с тим да се, изузетно, могу признати и трошкови услуге обезбеђења исхране спортиста ван уговорених услуга под условом да се исхрана на припремама или такмичењима услед објективних околности не може реализовати у целости или делимично у оквиру уговорених услуга (бонови на регатним стазама, стрелиштима и сл.);

4) за трошкове куповине опреме и плаћања других услуга – под условом да су неопходни за реализацију програма и да су у складу са тржишним ценама, односно да су уговорени у складу са законом којим се уређују јавне набавке.

Лица која су запослена код носиоца програма и ангажована као учесници у програму не могу поред зараде добијати и хонорар за учешће у програму.

Једној организацији у области спорта не може се одобрити више од 20% средстава од укупне суме средстава буџета Општине предвиђених за финансирање програма из области спорта.

Трошкови програма којима се задовољавају потребе и интереси грађана на подручју општине морају се односити, по правилу, најмање 15% на активности повезане са спортом деце, осим када је то супротно природи предложеног програма, с тим да се активности повезане са спортом деце у програму обавезно дефинишу као самостална програмска целина.

Члан 13.

Неоправдани трошкови су нарочито: дугови и покривање губитака или задужења; каматна задужења; ставке које се већ финансирају из неког другог програма; трошкови куповине земљишта и зграда и капитална улагања, осим када је то неопходно за реализацију програма; трошкови губитака због промена курса валута на финансијском тржишту; трошкови отплате рата по основу раније закључених уговора (лизинг, кредит и сл.); куповина алкохолних пића, безалкохолних газираних пића, брзе хране и дувана; паркинг у земљи; животно осигурање; казне; куповина поклона, осим код организације међународних спортских приредаба и у складу са правилима надлежног међународног спортског савеза; „разно”, „евентуално”, „остало” (сви трошкови морају бити детаљно описани у буџету програма).

Средства која организација или њени партнери улажу у активности на реализацији програма морају бити посебно наведена.

Оправдани трошкови морају бити базирани на реалним трошковима према врсти и подврсти трошкова (наведене јединице мере, број јединица и цена по јединици), а не на укупној суми, осим за трошкове путовања, дневница и индиректне трошкове.

Члан 14.

Носилац годишњег програма дужан је да промет буџетских средстава врши преко посебног текућег рачуна за реализацију годишњег програма наведеног у предлогу програма, који ће се користити искључиво за буџетска средства која добија из буџета Републике Србије, укључујући Град Београд и Општину, у складу са прописима којима се уређује пренос средстава из буџета.

**III. ПРЕДЛОГ ПРОГРАМА И ДОКУМЕНТАЦИЈА КОЈА СЕ УЗ ПРЕДЛОГ ПОДНОСИ**

Члан 15.

Предлози годишњих програма подносе се посебно за сваког носиоца програма, а посебни програми посебно и за сваку област општег интереса.

Предлог програма садржи детаљне податке о:

1. носиоцу програма;
2. области општег интереса у којој се остварује програм;
3. учесницима у реализацији програма и својству у коме се ангажују;
4. циљевима и очекиваним резултатима, укључујући које ће проблеме програм решити и којим групама популације и на који начин ће програм користити;
5. врсти и садржини активности и времену и месту реализације програма, односно обављања активности;
6. како ће се вршити оцењивање успешности програма (вредновање резултата програма);
7. буџету (финансијком плану) програма, односно потребним новчаним средствима, исказаним према врстама трошкова и утврђеним обрачуном или у паушалном износу;
8. динамичком плану употребе средстава (временски период у коме су средства потребна и рокови у којима су потребна);
9. начину унутрашњег праћења и контроле реализације програма и евалуације резултата.
10. о претходном и будућем финансирању носиоца програма и програма

У предлог годишњег и посебног програма уносе се одговарајући подаци о личности из члана 5. став 10. Закона лица која учествују у реализацији програма.

Члан 16.

Предлози програма разматрају се ако су испуњени следећи формални критеријуми:

1. да је уз предлог програма достављено пропратно писмо у коме су наведене најосновније информације о организацији и предложеном програму (назив, временско трајање, финансијски износ тражених средстава, област спорта из члана 3. Одлуке) и које је потписало лице овлашћено за заступање организације;
2. да је предлог програма поднет на утврђеном обрасцу (апликационом формулару), читко попуњеном (откуцаном или одштампаном), језиком и писмом у службеној употреби.
3. да је потпун јасан, прецизан и садржи веродостојне податке;
4. да је поднет у прописаном року.

Члан 17.

Уз предлог програма, поднет на прописаном обрасцу, подноси се документација утврђена овим правилником и друга документација којом се доказује испуњеност Законом и овим правилником прописаних ближих критеријума за остваривање потреба и интереса грађана у области спорта и писана изјава лица овлашћеног за заступање предлагача, односно носиоца програма да не постоје препреке из члана 5. овог правилника.

Предлог годишњег програма спортских организација доставља надлежни територијални спортски савез, обједињено. Надлежни територијални спортски савез чува додатну документацију.

Образац предлога програма и документација која се доставља уз предлог програма морају бити у потпуности попуњени и достављени у два примерка. Уколико се предлог програма одобри, пре потписивања уговора, а на захтев стручне службе, образац предлога програма и остала документација mogu могу се доставити непосредно или електронском поштом, скенирана или у pdf формату са дигиталним потписом.

Сва обавезна и пратећа документација за посебне програме, морају бити достављени Одељењу за друштвене делатности (у даљем тексту: Одељење) у запечаћеној коверти, заштићеној од оштећења која могу настати у транспорту, препорученом поштом, куриром, или лично, на адресу: Градска општина Звездара, Булевар краља Александра 77, Београд, за посебне програме.

Предлог програма за који је пријава послата у више коверата, тј. пакета, неће бити узет у обзир.

Предња страна коверте са предлогом програма мора садржати најмање следеће податке; 1) назив посебног програма којим се остварују потребе и интереси грађана у области спорта; 2) назив подносиоца предлога; 3) адреса подносиоца предлога; 4) назив програма; 5) напомену да се не отвара пре истека рока из јавног позива (код посебних програма).

Уколико примљени предлог програма није поднет на начин прописан у ст. 1 –6. овог члана, овлашћено лице Општине указаће без одлагања на тај пропуст подносиоцу програма и позвати га да недостатке отклони у року од 7 дана.

Образац за пријављивање предлога програма доступан је код надлежних служби Општине и на интернет сајту Општине, на адреси: www.zvezdara.rs.

Члан 18.

Ако предлог програма подноси организација утврђена Законом, обједињено за свој програм и програме других спортских организација, предлог програма треба да будe поднет засебно за сваког носиоца програма (посебан образац за сваког носиоца програма и за сваку од области потреба и интереса грађана из члана 137. став 1. Закона), уз подношење збирног прегледа свих предлога.

Члан 19

Предлози годишњих програма достављају се према динамици утврђеној Програмским календаром из члана 117. став 1. Закона.

Предлози посебних програма достављају се у року утврђеном јавним позивом.

Сагласно закону, Општина може изузетно одобрити одређени програм којим се задовољавају потребе и интереси грађана у области спорта и на основу поднетог предлога програма у току године, без јавног позива у случају када је у питању програм од посебног значаја за задовољавање потреба и интереса грађана у области спорта, а подносе га овлашћени предлагачи програма из члана 5. Одлуке, и када је у питању програм који није из објективних разлога могао бити поднет у складу са Програмским календаром, а предмет и садржај програма је такав да може бити успешно реализован само од стране одређеног носиоца програма.

Члан 20.

Предлог програма може се изузетно односити и на активности које се реализују у дужем временском периоду, до четири године, под условом да је то нужно с обзиром на природу и циљеве активности, да су предлогом програма за сваку годину предвиђена потребна средства и да су мерљиви годишњи резултати реализације програма.

Наставак реализације програма из става 1. овог члана одобрава се сваке године.

Реализација, односно наставак програма из ст. 1. и 2. овог члана може се одобрити само ако је поднет годишњи извештај за претходну буџетску годину у складу с уговором о реализовању програма и ако су остварени очекивани резултати.

**IV. НАЧИН ОДОБРАВАЊА ПРОГРАМА И ДОДЕЛЕ СРЕДСТАВА**

Члан 21.

Годишњи програм извршава се према динамици утврђеној чланом 117. Закона.

Јавни позиви и јавна обавештења у смислу овог правилника објављују се на интернет сајту Општине www.zvezdara.rs.

У јавном позиву за достављање посебних програма наводе се битни услови и критеријуми које треба да испуне предложени програми, а посебно: предмет јавног позива; висина средстава која су на располагању за предмет јавног позива; крајњи рок до кога морају бити употребљена добијена средства; рок до кога морају бити поднети предлози програма; датум обавештавања носиоца програма о одобреним програмима; место, време и лице код кога се може добити документација у вези јавног позива.

Број посебних програма који могу бити поднети по јавном позиву и који могу бити одобрени може бити у јавном позиву одређен на следећи начин: 1) дозвољава се подношење само једног предлога програма од стране једног носиоца програма; 2) дозвољава се достава више предлога програма истог носиоца програма, али се одобрава само један; 3) дозвољава се достављање више предлога програма истог носиоца програма и више може бити одобрено, али се ово условљава тиме да иста лица не могу бити ангажована на тим програмима (различити програмски тимови); 4) дозвољава се да организација може бити партнер у већем броју програма, под условом да има капацитет да учествује у тим програмима.

Општина може да утврди у јавном позиву за достављање предлога посебних програма пројектне, односно програмске задатке за подношење програма.

Пројектни, односно програмски задатак се дефинише у складу са принципима управљања пројектним циклусом и обезбеђује јасан опис: образложења за предузимање одређеног задатка (уводни део); задатка (циљеве и резултате) и питања која треба проучити, односно решити; очекиване методологије и плана рада (активности), укључујући време када ће се оне десити и њихово трајање; очекиваних захтева у погледу ресурса, посебно у погледу особља; захтева у вези са извештавањем; критеријума одабира програма; потребне документације као прилога.

Одлуком Општине могу бити одређени и максимално дозвољени износи по програму за поједине области потреба и интереса у области спорта. Уколико је таква одлука донета, максимално дозвољени износ се наводи у јавном позиву и јавном обавештењу.

Одлука Општине из става 7. овог члана објављује се на сајту Општине пре почетка предлагања програма.

Спортски савез Звездара утврђује рок до кога им спортске организације достављају своје предлоге годишњих и посебних програма чији су они, у складу са Законом, овлашћени предлагачи Општини и о томе их писано обавештавају. Уколико Спортски савез Звезрада не достави свој предлог у утврђеном року, оставиће им се у оправданим случајевима накнадни рок до 10 дана за достављање предлога, а ако ни тада предлог не буде достављен, сматраће се да је тај савез одустао од предлагања својих програма у текућој години.

Спортски савез Звездара може да од предлагача програма из става 9. овог члана, за предлоге програма код којих постоји потреба за додатним информацијама или појашњењима или кориговањима, пре достављања предлога Општини, тражи додатно објашњење или кориговање програма од подносиоца програма.

Члан 22.

За оцену годишњих и посебних програма председник Градске општине Звездара образује стручну комисију – Комисију за оцену програма у области спорта, у којој поред представника Општине, учествује и представник/представници Спортског савеза Звездара.

Комисија има пет чланова, које решењем именује председник Градске општине Звездара. Истим решењем се одређује делокруг рада и друга питања од значаја за рад Комисије.

Комисија из става 1. овог члана састоји се од лица која имају искуство у управљању системом у области спорта и програмима у области спорта.

Председник ГО Звездара може образовати и посебну стручну комисију за оцену програма из одређене области интереса и потреба грађана из члана 137. став 1. Закона.

Комисија врши стручни преглед и даје оцену поднетих предлога, на основу Закона, Одлуке и овог Правилника и доставља председнику Градске општине Звездара предлог за одобравање програма.

Комисија може да, за предлоге програма код којих постоји потреба за додатним информацијама или интервенцијама, пре достављања предлога председнику, тражи додатно објашњење или кориговање од подносиоца, односно носиоца програма.

Комисија може о одређеном питању да прибави стручно мишљење од стране истакнутих стручњака или одговарајућих организација.

Члан 23

Предлог програма Комисија оцењује према следећим критеријумима:

1. испуњеност формалних (административних) услова које треба да испуни предлог програма;
2. испуњење услова који се тичу подносиоца, односно носиоца програма утврђених Законом и овим правилником;
3. усклађеност циљева програма са потребама и интересима грађана у области спорта из члана 137. став 1. Закона, циљевима Националне стратегије развоја спорта у Републици Србији и циљевима Програма развоја спорта на подручју општине ;
4. вредновање квалитета програма;

Приоритет при давању предлога Комисије за одобравање средстава имају програми који су боље оцењени према критеријумима из става 1. тачке 3. и 4. овог члана, ако Законом или овим правилником није друкчије одређено, и који обезбеђују да се уз најмањи утрошак средстава из буџета општине постигну намеравани резултати.

Члан 24

Процена квалитета годишњих и посебних програма, укључујући и финансијски план програма, спроводи се у складу са критеријумима утврђеним овим правилником.

Процена квалитета програма обухвата два типа критеријума: критеријуме за селекцију и критеријуме за доделу средстава.

Критеријуми за селекцију програма обухватају елементе којима се врши евалуација финансијских и оперативних способности подносиоца програма како би се обезбедило да има потребна средства за сопствени рад током целокупног периода реализације програма и да поседује професионалне способности, стручност и искуство потребне за успешну реализацију комплетног програма, укључујући и партнере у реализацији програма.

Критеријуми за селекцију годишњих програма обухватају и вредновање капацитета спортске организације носиоца програма за дугорочно остваривање потреба и интереса интереса у области спорта и реализовање предложеног програма.

Критеријуми за одобравање средстава обухватају оне елементе утврђене овим правилником који омогућавају да се квалитет поднетих програма процени на основу постављених програмских циљева и приоритета, а сама средства одобре по основу активности које максимирају опште ефекте реализације програма.

Члан 25.

Процена квалитета годишњег и посебних програма организација у области спорта, врши се према критеријумима из Табеле вредновања квалитета годишњих и посебних програма, која је дата на Обрасцу 4. који је одштампан уз овај правилник и чини његов саставни део, према критеријумима који су подељени на секције и подсекције, с тим да свака подсекција има оцену (бодове) од 1 – 5, и то: 1 – веома лоше; 2 – лоше; 3 – одговарајуће; 4 – добро; 5 – веома добро.

Критеријуми вредновања (евалуације, оцене) квалитета годишњег и посебног програма из става 1. овог члана обухватају:

1. секција 1 – Финансијски и оперативни капацитет носиоца програма (подсекције: да ли носилац програма и партнери имају довољно искуства у вођењу сличних програма; да ли носилац програма и партнери имају довољно стручности и техничког знања за вођење предложеног програма - имајући у виду тип активности које су предвиђене програмом; да ли носилац програма и партнери имају довољне управљачке капацитете – укључујући ангажована лица, опрему и способност за управљање предложеним финансијским планом програма; да ли носиоци програма имају довољно стабилне и довољне изворе финансирање) – максимално 20 бодова;
2. секција 2 –Значај програма (подсекције: конзистентност програма - у којој мери програм задовољава потребе и узима у обзир ограничења која постоје у области спорта на подручју општине, колико су јасно дефинисани и стратешки одабрани они који су везани за програм, да ли су потребе циљне групе и крајњих корисника јасно дефинисане и добро одмерене, да ли програм поседује додатне квалитете) – максимално 25 бодова;
3. секција 3 – Методологија (подсекције: да ли су планиране активности одговарајуће, практичне и доследне циљевима и очекиваним резултатима, колико је компактан целокупан план програма, да ли су учешће партнера и његово ангажовање у реализацији програма добро одмерени, да ли је учешће циљне групе и крајњих корисника и њихово ангажовање у реализацији програма добро одмерено, да ли је план реализације програма добро разрађен и изводљив, да ли предлог програма садржи индикаторе успешности програма који се могу објективно верификовати) – максимално 30 бодова;
4. секција 4 – Одрживост програма (подсекције: да ли ће активности предвиђене програмом имати конкретан утицај на циљне групе, да ли ће програм имати вишеструки утицај, да ли су очекивани резултати програма одрживи) - максимално 15 бодова;
5. секција 5 – Финансијски план и рационалност трошкова (подсекције: да ли је однос између процењених трошкова и очекиваних резултата задовољавајући, да ли је предложени трошак неопходан за имплементацију програма) – максимално 10 бодова.

Ако је укупан збир у секцији 1 нижи од оцене „одговарајуће” (12 поена), предлог програма се искључује из евалуационог процеса.

Ако је укупан збир у секцији 2, нижи од оцене „добар” (15 поена), програм се искључује из евалуационог процеса.

Само предлози програма који буду имали више од 50 бодова биће узети у разматрање приликом доделе средстава.

Сматра се да Спортски савез Звездара испуњава у потпуности критеријуме у вези са финансијским и оперативним капацитетом из става 2. тачка 1) овог члана.

Члан 26.

Процена квалитета годишњих програма категорисаних спортских организација врши се према критеријумима из Табеле вредновања квалитета годишњих програма категорисаних спортских организација, која је дата на Обрасцу 5 који је одштампан уз овај правилник и чини његов саставни део, према критеријумима који су подељени на секције и подсекције, с тим да свака подсекција има оцену (бодове) од 1 – 5, и то: 1 – веома лоше; 2 – лоше; 3 – одговарајуће; 4 – добро; 5 – веома добро, осим секције 1 која има бодове од 1 – 100, у зависности од броја бодова који спортска организација има на основу свог рангирања.

Критеријуми вредновања (евалуације, оцене) квалитета годишњег програма из става 1. овог члана обухватају:

1. секција 1 – Ранг спортске организације према Категоризацији спортских организација у општини – максимално 100 бодова;
2. секција 2 – Финансијски и оперативни капацитет носиоца програма (подсекције: да ли носилац програма и партнери имају довољно искуства у вођењу сличних програма; да ли носилац програма и партнери имају довољно стручности и техничког знања за вођење предложеног програма - имајући у виду тип активности које су предвиђене програмом; да ли носилац програма и партнери имају довољне управљачке капацитете - укључујући ангажована лица, опрему и способност за управљање предложеним финансијским планом програма; да ли носиоци програма имају довољно стабилне и довољне изворе финансирање) – максимално 20 бодова;
3. секција 3 –Значај програма (подсекције: конзистентност програма - у којој мери програм задовољава потребе и узима у обзир ограничења која постоје у области спорта у општини, колико су јасно дефинисани и стратешки одабрани они који су везани за програм, да ли су потребе циљне групе и крајњих корисника јасно дефинисане и добро одмерене, да ли програм поседује додатне квалитете) – максимално 25 бодова;
4. секција 4 – Методологија (подсекције: да ли су планиране активности одговарајуће, практичне и доследне циљевима и очекиваним резултатима, колико је компактан целокупан план програма, да ли су учешће партнера и његово ангажовање у реализацији програма добро одмерени, да ли је учешће циљне групе и крајњих корисника и њихово ангажовање у реализацији програма добро одмерено, да ли је план реализације програма добро разрађен и изводљив, да ли предлог програма садржи индикаторе успешности програма који се могу објективно верификовати) – максимално 30 бодова;
5. секција 5 – Одрживост програма (подсекције: да ли ће активности предвиђене програмом имати конкретан утицај на циљне групе, да ли ће програм имати вишеструки утицај, да ли су очекивани резултати програма одрживи) - максимално 15 бодова;
6. секција 6 – Финансијски план и рационалност трошкова (подсекције: да ли је однос између процењених трошкова и очекиваних резултата задовољавајући, да ли је предложени трошак неопходан за имплементацију програма) – максимално 10 бодова.

Ако је укупан збир у секцији 2 нижи од оцене „добар” (15 поена), предлог програма се искључује из евалуационог процеса.

Само предлози програма који буду имали више од 50 бодова биће узети у разматрање приликом доделе средстава.

Члан 27.

Поступак одобравања програма који су примљени у предвиђеном року врши се у три фазе.

У првој фази врши се административна (формална) провера и оцена испуњености прописаних услова и критеријума у погледу носиоца програма, форме предлога програма и адекватности предложеног програма, утврђених Законом, овим правилникм и јавним позивом када су у питању посебни програми,као и прелиминарно вредновање квалитета програма према критеријумима утврђеним у табелама вредновања из чл. 25. и 26. овог правилника.

Прву фазу спроводе овлашћена лица, запослена у области спорта у Одељењу за друштвене делатности.

У другој фази врши се вредновање програма према критеријумима утврђеним у Табели вредновања из чл. 25. и 26. овог Правилника и утврђује предлог председнику ГО Звездара за одобрење програма.

Предлог да се програм не прихвати доноси се већ у другој фази уколико је предлог програма искључен из евалуационог процеса у складу са чланом 25. ст. 3. и 4. овог Правилника и чл. 26 ст. 3. и 4.

Другу фазу спроводи Комисија.

О раду Комисије води се записник, који потписује председник Комисије. Комисија доставља предлог за одобравање програма председнику Општине.

У трећој фази председник Општине одлучује, на основу предлога Комисије.

Непотпуни предлози програма не враћају се подносиоцу предлога.

Члан 28

Вредновање квалитета програма врши се тако што сваки члан Комисије врши оцењивање достављених програма према табелама вредновања, а укупан број бодова се утврђује на основу просечних оцена у оквиру појединих секција.

Вредновање програма врши се на Обрасцу 9 који је одштампан уз овај правилник и чини његов саставни део.

Члан 29.

На основу извршених вредновања квалитета програма, Комисија утврђује предлог за одобрење програма за сваку спортску организацију.

Члан 30.

Предлог да се програм не прихвати и не одобре средства Комисија даје у следећим случајевима, водећи рачуна о укупно расположивим буџетским средствима за финансирање програма којима се остварују потребе и интереси грађана у области спорта:

1. програм није довољно релевантан са становишта остваривања циљева утврђених Националном стратегијом развоја спорта или Програмом развоја спорта на подручју општине;
2. други програми су приоритетнији, у складу са чланом 138. став 7. Закона
3. финансијске и оперативне могућности носиоца програма нису довољне;
4. програм је лошијег квалитета, односно добио је мањи број бодова током процене квалитета предлога програма у односу на одабране предлоге програма;

Члан 31.

На предлог Комисије Општина доноси до 15. јула текуће године прелиминарну одлуку о додели средстава за наредну буџетску годину за реализацију годишњих програма којима се остварују потребе и интереси грађана Звездаре у области спорта.

По доношењу Одлуке о буџету за наредну буџетску годину, Комисија ревидира прелиминарну одлуку о додели средстава одређеном годишњем програму усклађујући је са средствима утврђеним у буџету Општине за наредну годину.

Општина до 30. децембра текуће године доноси одлуку о одобравању годишњих програма, и обавештава носиоце програма о висини одобрених средстава по програмима.

Одобравање предложеног програма и средстава од стране Општине заснива се на значају реализације програма за остваривање потреба и интереса грађана Звездаре у области спорта, конзистентности програма с циљевима Националне стратегије развоја спорта и Програма развоја спорта Општине, квалитету програма, очекиваним резултатима реализације програма, одрживости програма и рационалности, рангу спортских грана и рангу надлежних националних гранских спортских савеза.

О одобрењу годишњих и посебних програма Општина одлучује појединачним решењем.

Решења Општине о одобрењу годишњег и посебног програма су коначна и против њих се може водити управни спор. Предмет управног спора не може бити, у складу са Законом, износ добијених средстава по основу годишњих и посебних програма.

Члан 32.

Са носиоцем одобреног програма, у складу са Законом, Општина закључује уговор о реализовању програма.

Општина закључује са носиоцем годишњег програма уговор за сваку од области спорта из члана 3. Одлуке за коју је поднет предлог програма.

Уколико је носилац одобреног годишњег програма реализовао годишњи програм и у претходној години услов за закључење уговора из става 2. овог члана је да је поднео извештаје у складу са чланом 34. став 8. овог правилника.

Ако се носилац одобреног програма не одазове позиву за закључење уговора у року од осам дана од дана пријема позива, сагласно Закону, сматраће се да је одустао од предлога програма, изузев у оправданим случајевима.

Ако су носиоцу програма за реализацију одобреног програма додељена мања средства од средстава наведених у финансијском плану програма, носилац програма је обавезан да пре закључења уговора о реализовању програма усклади финансијски план програма и план реализације програмских активности са висином додељених средстава и одобреним активностима на реализацији програма, и да достави Комисији допуну, односно измену предложеног програма усаглашену са висином одобрених средстава (ревидирани предлог програма) на одговарајућем обрасцу утврђеном овим правилником, а у супротном ће се сматрати да је одустао од закључења уговора.

Изузетно, носилац годишњег програма може у току године да поднесе захтев за измену и/или допуну одобреног годишњег програма, укључујући и буџет (финансијски план) програма, уколико објективне околности то захтевају, са описом разлога услед којих захтева измену и/или допуну одобреног годишњег програма.

Под објективним околностима из става 6. овог члана нарочито се подразумевају: новонастале активности које нису могле да буду планиране при предлагању годишњег програма, уопште или на одговарајући начин, а које утичу на квалитет реализације циљева и ефеката годишњег програма, повећање броја учесника у реализацији годишњег програма који су неопходни за успешну реализацију циљева и ефеката одобреног годишњег програма, обезбеђење неопходних услова за реализацију годишњег програма (смештај, закуп, превоз, медицинска заштита, и др.), нужност додатног ангажовања партнерских организација на реализацији годишњег програма, време реализације годишњег програма и динамику реализације, обухват лица која су корисници ефеката годишњег програма, финансијски план програма (по изворима и врстама трошкова) и динамички план коришћења средстава, као и друге околности које су од значаја за успешно реализовања циљева и постизање планираних резултата одобреног годишњег програма.

Уз захтев из става 6. овог члана носилац годишњег програма обавезно подноси предлог ревидираног одобреног годишњег програма на одговарајућем прописаном обрасцу утврђеном овим правилником, за сваку од области потреба и интереса грађана из члана 137. став 1. Закона за коју захтева измену и/или допуну одобреног годишњег програма.

О захтеву из става 6. овог члана спроводи се процедура и одлучује у складу са чл. 27–29. овог правилника уколико се истим захтева измена буџета програма која подразумева повећање одобрених средстава.

Уколико се захтев из става 6. овог члана одобри, Општина са носиоцем годишњег програма закључује анекс уговора из става 2. овог члана.

Ако су носиоцу програма по захтеву из става 6. овог члана одобрена мања средства од средстава наведених у захтеву, носилац програма је обавезан да пре закључења анекса уговора из става 10. овог члана поступи у складу са ставом 4. овог члана, а у супротном ће се сматрати да је одустао од закључења анекса уговора.

Члан 33.

Одобрени износ средстава за реализацију програма преноси се организацији која реализује програм у складу са уговором.

**V. ИЗВЕШТАЈ О РЕАЛИЗАЦИЈИ ПРОГРАМА**

Члан 34

Носиоци одобрених програма обавезни су да Општини, на њен захтев, као и у року који је предвиђен овим правилником и уговором о реализовању програма, а најмање једном годишње, доставе извештај са потребном документацијом о остваривању програма или делова програма и коришћењу средстава буџета општине.

Периодични извештај се подноси у року од 15 дана по истеку сваког полугодишта у току реализације програма, на Обрасцу 8, који је одшампан уз овај правилник и чини његов саставни део, ако овим правилником није другачије одређено.

Општина може затражити да се уз периодични извештај достави и целокупна документација везана за извршена плаћања (изводи, рачуни и др.)

Наредна авансна уплата буџетских средстава неће бити уплаћена оним носиоцима програма који не доставе периодични извештај.

Извештај о реализацији годишњег програма садржи извештај по свакој програмској целини и по свакој области потреба и интереса грађана у области спорта из члана 3. Одлуке у којој се програм реализује.

Носиоци одобреног програма у завршном извештају о реализацији програма врше и процену постигнутих резултата са становишта постављених циљева (самоевалуација).

Општина може обуставити даље финансирање програма, односно једнострано раскинути уговор о реализовању програма, ако носилац одобреног програма не достави извештај у року предвиђеним уговором.

Носилац програма је у обавези да у року од 15 дана од завршетка реализације програма и исплате средстава, достави општини завршни (коначни) извештај о реализацији програма са фотокопијама комплетне документације о утрошку средстава, означене на начин који је доводи у везу са одређеном врстом трошкова из финансијског плана програма.

Извештај из става 8. овог члана подноси се на Обрасцу 6, који је одштампан уз овај правилник и чини његов саставни део.

Извештај о реализацији програма изградње/опремања/одржавања спортских објеката подноси се на Обрасцу 7, који је одштампан уз овај правилник и чини његов саставни део.

Општина разматра само оне извештаје о реализацији програма који су поднети на прописаном обрасцу.

У извештај из става 1. овог члана уносе се одговарајући подаци о личности из члана 5. став 10. Закона лица која су учествовала у реализацији програма.

Документација која се подноси уз периодични или завршни извештај мора да упућује на ставку (део) извештаја на који се односи, односно документација која се односи на утрошак средстава мора да упућује на конкретни трошак из финансијског плана програма.

Документација која се подноси уз периодични или завршни извештај а односи се на утрошак средстава подноси се у целости, нумерички се означава и у прилогу се ређа узлазним редоследом.

Члан 35

Подношењем извештаја из члана 34. став 8. овог правилника сматра се да је носилац годишњег програма којим се реализују потребе и интереси грађана у области спорта из члана 2. став 1. тачка 1. овог Правилника оправдао средства која су му одобрена за реализацију годишњег програма и планиране резултате програма.

Претпоставка из става 1. овог члана не искључује поступак контроле реализације програма у складу са чл. 38–43. овог правилника.

За закључивање уговора и пренос средстава за реализацију новог годишњег програма надлежног спортског савеза и његових чланова којим се реализују потребе и интереси грађана у области спорта из члана 2. став 1. тачка 1. овог Правилника услови су да:

1) не постоје препреке прописане чланом 118. став 5. и чланом 133. став 5. Закона за добијање буџетских средстава;

2) је носилац програма извршио повраћај добијених буџетских средства у случајевима из члана 133. ст. 1–3. Закона;\*

3) су поднети извештаји из члана 34. став 8. овог правилника у односу на годишњи програм који је реализован у претходној години;

4) је испуњен услов утврђен ставом 4. овог члана.

Носилац програма обавезан је да по подношењу извештаја из члана 34. став 8. овог правилника изврши повраћај неутрошених средстава добијених за годишњи програм који је реализован у претходној години.

Изузетно, носилац одобреног програма може поднети захтев да се неутрошена средства на годишњем нивоу користе за авансне уплате програмских активности за наредну годину за исте намене уколико објективне потребе и околности то захтевају.

Под објективним околностима из става 5. овог члана нарочито се подразумевају: временска немогућност окончања обавезних законских поступака до краја текуће године (јавних набавки и сл.), доказива немогућност регулисања новчаних обавеза у текућој години за активности које су реализоване, доказива потреба регулисања обавеза за активности које су у првом кварталу наредне године и др.\*

На захтев из става 5. овог члана Општина може дати сагласност под условом да се, по истом основу, не захтевају додатна средства за програм у текућој години, водећи рачуна да су авансне уплате нужне за несметану реализацију програма, као и да не угрожавају основни циљ програма и нарушавају наменско коришћење средстава.

Члан 36

Спортски савез Звездара, као овлашћени предлагач годишњих програма, дужан је да, у складу са Законом и својим статутом, прати реализацију одобрених програма и да на крају реализације програма поднесе извештај Општини о остваривању циљева и ефеката програма, а ако се уоче озбиљни проблеми и недостаци у реализацији програма и пре тога.

Организације у области спорта, носиоци годишњих програма, обавезни су да Спортском савезу Звездара, као предлагачу програма, пруже све потребне информације и омогуће увид у сва документа и све активности везане за реализацију програма, као и да им достављају у исто време када и Општини, примерак извештаја о реализацији програма.

Члан 37.

Носиоци одобреног програма у року од 15 дана од дана усвајања завршног извештаја о реализацији програма чине доступним јавности извештај о свом раду и о обиму и начину стицања и коришћења средстава и тај извештај достављају Општини.

Извештај из става 1. овог члана објављује се и на интернет сајту носиоца програма и мора бити доступан јавности током целе године.

На свим документима и медијским промоцијама везаним за реализовање програма којима се остварује потребе и интереси грађана у области спорта мора бити истакнуто да се програм финансира средствима из буџета Општине.

**VI. КОНТРОЛА РЕАЛИЗАЦИЈЕ ОДОБРЕНИХ ПРОГРАМА**

Члан 38.

Општина врши по завршетку програма и подношењу извештаја из члана 34. став 8. овог правилника, а најкасније до краја текуће године за претходну годину, анализу реализације програма и постизања планираних ефеката, с циљем да утврди: да ли су оправдана средства реализована у складу са наменом и циљевима програма и условима прописаним законом и овим правилником; да ли је програм спроведен ефикасно и ефективно у односу на постављене индикаторе; да ли су постављени циљеви били релевантни; да ли су постигнути очекивани резултати; да ли је остварен очекивани утицај; да ли су остварени утицаји у складу са утрошком средстава; да ли је обезбеђена одрживост.

Општина може и након завршетка анализе реализације програма и постизања планираних ефеката из става 1. овог члана предузети додатну контролу реализације одобреног и реализованог програма, укључујући и ангажовање одговарајућих стручњака и организација за спољну евалуацију финансијског пословања носилаца програма.

Носилац програма води све потребне евиденције које омогућавају Општини спровођење контроле реализовања програма и утрошка средстава.

Носилац одобреног програма дужан је да чува евиденцију, односно документацију која се односи на реализовање тог програма десет година од дана када је тај програм завршен, ако законом није друкчије одређено.

Носилац програма је у обавези да овлашћеним лицима Општине омогући увид у целокупну документацију и сва места везана за реализацију уговореног програма, и у поступку контроле пружи им сва потребна обавештења.

Носилац програма је у обавези да омогући Општину увид у податке које воде трећа лица, а у вези су са коришћењем одобрених средстава и реализацијом програма.

Члан 39.

Носилац одобреног програма коме су пренета средства, дужан је да наменски користи средства добијена из буџета Општине.

Средства добијена из буџета Општине за реализовање програма којима се остварују потребе и интереси грађана у области спорта на подручју општине, морају бити враћена у целости или делимично, даваоцу средстава, заједно са затезном каматом од момента пријема, у случајевима утврђеним у члану 133. ст. 1 -3. Закона.

Носилац одобреног програма обавезан је да набавку добара, услуга или радова у оквиру одобрених средстава врши у складу са Законом којим се уређују јавне набавке.

Реализовани трошкови су прихватљиви ако већ нису финансирани из других јавних прихода, да су директно повезани са одобреним програмом, да су настали након потписивања уговора о реализацији програма, да су регистровани кроз одговарајућу књиговодствену документацију, да се могу поткрепити са оригиналном документацијом са јасно наведеним датумом и износом и да се слажу са максималним вредностима одобрених трошкова у финансијском плану програма.

Члан 40.

Измене финансијског плана расподеле одобрених средстава за реализацију програма, који су наведени у спецификацији расхода за реализацију програма могу се извршити без сагласности Општине ако се:

1) не угрожава основни циљ програма;

2) средства компензују у оквиру одређене врсте трошка, као и између различитих врста трошкова, обраћајући пажњу на то да варијација не сме да прелази 10% од првобитно одобрене суме новца у оквиру сваке врсте трошка.

У случајевима из става 1. овог члана, носилац програма може да током реализације програма изврши измену финансијског плана програма и да о томе обавести Општине, приликом подношења периодичног извештаја о реализацији програма.

Измене финансијског плана расподеле одобрених средстава за реализацију програма ван случајева из става 1. овог члана носилац годишњег програма може да изврши само уколико пре реализације промене поднесе Општини ревидирани финансијски план програма и добије претходну сагласност Општине.

Члан 41.

Финансирање реализације програма може бити обустављено ако носилац програма:

1. на захтев Општине, као и у роковима утврђеним уговором о реализовању програма, није доставио извештај са потребном комплетном документацијом о остваривању програма или делова програма и коришћењу средстава из буџета Општине;
2. употребљава средства ненаменски, у потпуности или делимично;
3. не поштује динамику реализовања програма или се не придржава прописаних или уговорених мера које су утврђене у циљу обезбеђења реализације програма;
4. престане да испуњава услове који су на основу Закона и овог правилника потребни за одобрење програма;
5. спречи или онемогући спровођење прописаних, односно уговорених контролних мера;
6. не достави Спортском савезу Звездара потребне информације, односно не омогући увид у документа и активности везане за реализацију програма; и
7. у другим случајевима када очигледно не може да реализује програм у битном делу како је планирано;

Носилац неће одговарати за кашњења или неизвршавање обавеза предвиђених уговором о реализацији програма када до неизвршења дође услед више силе (елементарних непогода и сл.), налога државних органа, и других околности које су изван реалне контроле и нису последица грешке или немара носиоца програма.

Члан 42.

Општина ставља на увид јавности, у складу са законом: извештај о поднетим предлозима програма са траженим износом средстава, извештај о одобреним програмима са износом одобрених средстава, годишњи извештај о реализовању свих одобрених програма за задовољавање потреба и интереса грађана у спорту.

Члан 43.

У складу са Законом, Општина врши, по завршетку одобреног програма, анализу реализације програма и постизања планираних ефеката. У случају да планирани ефекти нису постигнути у битном делу пропустом носиоца програма, затражиће од носиоца програма да одржи скупштину, односно одговарајући орган, у року од 60 дана ради утврђења одговорности лица која су реализовала програм и лица која су учествовала у доношењу одлука које су довеле до непостизања планираних ефеката програма.

Носилац програма је дужан да обавести Општину о датуму одржавања скупштине и одлукама које су донете у погледу утврђивања одговорности у складу са ставом 1. овог члана.

**VII КРИТЕРИЈУМИ ОДОБРАВАЊА И КОНТРОЛЕ ПРОГРАМА ИЗГРАДЊЕ, ОДРЖАВАЊА И ОПРЕМАЊА СПОРТСКИХ ОБЈЕКАТА**

Члан 44.

У поступку одобравања програма изградње, опремања и одржавања спортских објеката који су од посебног значаја за развој спорта на подручју општине, поред критеријума утврђених у члану 8. овог Правилника, цени се испуњеност следећих критеријума:

1. да за планиране активности постоји потребна документација у складу са законом којим се уређује планирање и изградња објеката;
2. да је обезбеђена локација за изградњу спортског објекта;
3. да спортски објекат испуњава услове прописане актом којим су уређени услови за обављање спортских делатности, у складу са Законом;
4. да је у питању спортски објекат који је од значаја за развој спорта на ширем подручју Општине, нарочито с обзиром на регионалну покривеност, мултифункционалност, могућност организовања великих спортских такмичења, обим коришћења и број корисника;
5. да је спортски објекат категорисан у складу са Националном категоризацијом спортских објеката;
6. да је спортски објекат уписан у матичну евиденцију спортских објеката, у складу са Законом;
7. да је у питању капитално одржавање спортског објекта (реконструкција, доградња, адаптација и санација);
8. да су радови на изградњи и капиталном одржавању спортских објеката предвиђени одговарајућом планском документацијом;
9. да је премер и предрачун радова на изградњи, односно одржавању спортског објекта урађен и оверен од стране стручног лица;
10. да је земљиште на којем се планира изградња новог спортског објекта у јавној својини;
11. да је спортски објекат у јавној својини (у целини или делимично);
12. да носилац програма из сопствених средстава сноси трошкове припремних радова, израде техничке документације, ангажовања стручног надзора, техничког пријема, укњижбе;
13. да се изградња и одржавање и опремање спортског објекта у оквирима јавно – приватног партнерства врши под условима и на начин утврђен законом којим је уређено јавно – приватно партнерство;
14. да се уговором регулишу сва својинска и имовинска питања у вези са изградњом и одржавањем спортског објекта, у складу са законом којим је уређена јавна својина и другим законима.

Члан 45.

Власник, односно корисник земљишта или спортског објекта подноси предлог програма изградње, опремања и одржавања спортског објекта уз сагласност власника земљишта, односно спортског објекта.

Предлог програма изградње и капиталног одржавања спортског објекта могу заједнички да поднесу више овлашћених подносилаца, у случају сусвојине на земљишту или објекту.

Опремање спортског објекта подразумева опрему која се уграђује у спортски објекат и са њим чини функционалну техничко – технолошку целину.

Одржавање спортског објекта, подразумева капитално одржавање у смислу извођења радова на реконструкцији, доградњи, адаптацији и санацији спортских објеката.

Предлог годишњег програма чине појединачни пројекти, који се, у складу са садржајем, групишу у посебне програме:

1. изградња спортских и рекреативних објеката;
2. капитално одржавање спортских и рекреативних објеката;
3. изградња спортских објеката за потребе образовања;
4. капитално одржавање спортских објеката за потребе образовања;
5. изградња и прилагођавање спортских објеката за лица са посебним потребама и инвалидитетом.

Члан 46.

Уз програм изградње и одржавања спортског објекта мора бити приложена документација којом се доказује испуњеност прописаних услова и критеријума према закону којим се уређује област планирања и изградње, као и документација о спровођењу програма (предрачун радова; власнички лист за земљиште и објекат; уговор о заједничком улагању; локацијска дозвола, грађевинска дозвола или решење којим се одобрава извођење радова на адаптацији или санацији спортског објекта; главни пројекат према закону којим се уређује област планирања и изградње; окончана или последња привремена ситуацију за извршене радове и извештај надзорног органа – код фазне изградње; други докази).

Члан 47.

Годишњи програм изградње и инвестиционог одржавања спортских објеката извршава се према динамици утврђеној Програмским календаром у складу са Законом.

Члан 48.

Носилац програма образује, након обавештења о одобрењу програма, тим за спровођење програма и одређује руководиоца и његове чланове.

Носилац програма, по извршеном техничком прегледу и извршеној записничкој примопредаји и коначном обрачуну изведених радова, дужан је да обезбеди употребну дозволу.

**VIII. ПРЕЛАЗНЕ И ЗАВРШНЕ ОДРЕДБЕ**

Члан 49.

Поступак одобрења програма којим се задовољавају потребе и интереси грађана у области спорта који је започет, а није окончан до дана ступања на снагу овог Правилника, одредбама правилника који је био на снази до дана ступања на снагу овог правилника.

Обавеза коришћења Матрице логичког оквира и SWOT анализе из члана 9. став 3. овог правилника примењује се код годишњих програма који се подносе у 2021. години.

Члан 50.

Даном ступања на снагу овог правилника престаје да важи Правилник о одобравању и финансирању програма којим се задовољавању потребе и интереси грађана у области спорта на територији ГО Звездара, бр. 66-1-10 од 27.09.2017, и допуне Правилника о одобравању и финансирању програма којим се задовољавању потребе и интереси грађана у области спорта на територији ГО Звездара бр. 66-1-19 од 13.12.2018. и 66 -1 12 од 1.07.2019.

Члан 51.

Овај правилник ступа на снагу осмог дана од дана објављивања на огласној табли Градске општине Звездара.

У Београду, 28. децембар 2020. године

Председник Комисије с.р. Богдан Лековић

**Прилози:**

**Образац 1** - Предлог годишњег програма организација у области спорта којим се остварују потребе и интереси грађана у области спорта (апликациони формулар)

**Образац 1.1.** - Предлог годишњег програма организација у области спорта којим се остварују потребе и интереси грађана у области спорта (апликациони формулар за васпитно образовне установе)

**Образац 1.2.** - Предлог програма школског спортског такмичења на општинском нивоу;

**Образац 1.3.** Предлог годишњег програма организације у области спорта којим се остварују потребе и интереси грађана у области спорта кроз давање стипендија и новчаних награда

**Образац 2.** Предлог годишњег програма организација у области спорта којим се остварују потребе и интереси грађана у области спорта кроз изградњу, опремање и одржавање спортских објеката (апликациони формулар)

**Образац 3** – Предлог посебног програма којим се остварују потребе и интереси грађана у области спорта (апликациони формулар)

**Образац 4** – Табела вредновања квалитета годишњих и посебних програма организација у области спорта

**Образац 4а** – Табела вредновања квалитета годишњих и посебних програма категорисаних организација у области спорта

**Образац 5 –** Образацизмењене структуре и трошкова пројектних активности

**Образац 6** - Завршни извештај о реализацији програма

**Образац 6.1.** – Завршни извештај о реализацији програма у области спорта за васпитно-образовне установе

**Образац 6.2. –** Извештај о реализацијишколских спортских такмичења на општинском нивоу

**Образац 7** - Завршни извештај о реализацији програма-изградње-опремања-одржавања спортског објекта

**Образац 8** - Периодични извештај о реализацији програма

**Образац 9** - Вредновање (оцена) предложеног програма

**Образац 10** - Изјава о партнерству